REGOLAMENT (KE) Nru 570/2005 TAL-KUMMISSJONI
tal-14 ta' April 2005
li jemenda r-Regolament (KE) Nru 118/2005, dwar l-istipulazzjoni tal-limiti finanzjarji għall-pagamenti diretti li għandhom jingħataw skond l-Artikolu 71 tar-Regolament (KE) Nru 1782/2003 tal-Kunsill
IL-KUMMISSJONI TAL-KOMUNITAJIET EWROPEJ,
wara li kkunsidrat it-Trattat li jistabilixxi l-Komunità Ewropea,
wara li kkunsidrat ir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KE) Nru 2358/71 u (KE) Nru 2529/2001 (1), u b’mod partikolari l-Artikolu 71(2) tiegħu,
Billi:
(1)
L-Anness IV tar-Regolament tal-Kummissjoni (KE) Nru 118/2005 tas-26 ta’ Jannar 2005 li jemenda l-Anness VIII tar-Regolament tal-Kunsill (KE) Nru 1782/2003 u li jistipula limiti finanzjarji għall-implimentazzjoni parzjali jew mhux obbligatorja tal-iskema ta’ pagament uniku u għall-ammonti ta’ flus annwali tal-iskema ta’ pagament uniku stipulata minn dan ir-Regolament jistabilixxi, għas-sena finanzjarja 2005, il-limiti finanzjarji għall-pagamenti diretti li għandhom jingħataw skond id-dispożizzjonijiet fl-Artikolu 71 tar-Regolament (KE) Nru 1782/2003.
(2)
Franza skopriet reċentement, fil-kuntest tal-kalkoli tal-ħlas taħt l-iskema ta’ pagament uniku, l-eżistenza ta’ diskrepanza sinifikanti bejn ir-riżultat finanzjarju tal-użu tal-informazzjoni tanġibbli individwali relatata mad-diversi pagamenti diretti li saru waqt il-perijodu ta’ referenza, li jintużaw bħala bażi biex jiddeterminaw l-ammonti ta’ referenza, u l-informazzjoni li tat Franza li ntużat biex jiġu stabbiliti limiti finanzjarji applikabbli għad-diversi pagamenti diretti fir-Regolament (KE) Nru 118/2005.
(3)
Għandhom jiġu emendati l-limiti finanzjarji applikabbli fi Franza, għas-sena 2005, għall-pagamenti diretti stipulati mir-Regolament (KE) Nru 118/2005.
(4)
Konsegwentement għandu jiġi emendat ir-Regolament (KE) Nru 118/2005.
(5)
Il-miżuri stabbiliti minn dan ir-regolament huma konformi mar-rakkomandazzjoni tal-kumitat ta’ ġestjoni tal-pagamenti diretti,
ADOTTAT DAN IR-REGOLAMENT:
Artikolu 1
L-Anness IV tar-Regolament (KE) Nru 118/2005 għandu jinbidel bit-test li jidher fl-Anness ta’ dan ir-Regolament.
Artikolu 2
Dan ir-Regolament jidħol fis-seħħ jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 14 ta' April 2005